મુંબઈ- 2019 લોકસભાની ચૂંટણી પહેલા પોતાના સાથી પક્ષોને સાધવામાં લાગેલી ભારતીય જનતા પાર્ટીને મોટી મુશ્કેલીનો સામનો કરવો પડી રહ્યો છે. ‘સંપર્ક ફોર સમર્થન’ અંતર્ગત ભારતીય જનતા પાર્ટીના અધ્યક્ષ અમિત શાહે મુંબઈમાં શિવસેના પ્રમુખ ઉદ્ધવ ઠાકરે સાથે મુલાકાત કરી હતી. જોકે મુલાકાતના બીજા જ દિવસે શિવસેના નેતા સંજય રાઉત તરફથી એક નિવેદન જારી કરવામાં આવ્યું છે. જેમાં કહેવામાં આવ્યું છે કે, 2019ની લોકસભા ચૂંટણી શિવસેના એકલા હાથે જ લડશે. સંજય રાઉતે જણાવ્યું કે, ‘અમે અમિત શાહજીનો એજન્ડા જાણીએ છીએ પરંતુ શિવસેનાએ પહેલા જ ઠરાવ પસાર કર્યો છે. જેમાં એવું નક્કી કરવામાં આવ્યું છે કે, વર્ષ 2019માં શિવસેના લોકસભાની ચૂંટણી એકલા હાથે જ લડશે. અમારા પ્રસ્તાવમાં કોઈ ફેરફાર થશે નહીં’.